Сағыныш

Сағыныш сезімінің тылсым әрі ауыр екенін Нұрияның сезгені қашан...Жүрегі алып ұшып, әлдекімді аласұра, сарыла күтіп, ұқсас дауыс пен таныс жүріске елеңдеп,көптің ішінен шыға қалардай іздеуді әдетке айналдырған.Сағыныш деген сезімнің құдіреті болса керек, тіпті түсінде де сол сағынған жанды жанұшыра іздеп, таба алмай жүреді. Кейде енді қолын соза бергенде ізім-қайым жоғалып, көзден таса болады.Талай рет жүрегінен орын тепкен жанның жолымен жүріп, кездесіп қала ма деген үміт жетеледі...

Бір көрсем деген ниетпен келеді-ау деген кештерге де барды, бәрі бекер. Қасақана көрінбейін дегендей, бой көрсетпеді. Кейде жүрекке бағынып, іздеп барғысы да келді. Бірақ қазақ қызына берілген ұяңдық пен намыс жібермей, төмен етекті екеніне мойынсұнып, сабыр мен төзімді серік етті.

От боп шарпыған аңсау бірде көңілге көктемдей бәйшешек егіп, үміт сәулесін сепсе, бірде алай-дүлей жойқынға айналып,ашуға бұлықтырып, неге? деген сауалдарды санасына себелейтін.

Үміттің үшқыны да, ызаның нөсері де қолына қалам алдырып, өлең боп төгілетін. Осылай ғана бір сәт асыл жанымен сырласқандай күй кешіп, өзімен-өзі марқайып қалатын.

Ашуға булыққанда бұл да мені сағынар ма екен? деген ой, ой деймін-ау, сүйген жанының қасында жүргендерден қызғаныш шоқтай күйдіріп, мазасын алатын. Сондай бір сәтте:

Бір күні сен де мені сағынарсың...

Іздерсің, таба алмассың, жабығарсың.

Алаңдап, түннен іздеп, күннен іздеп,

Қайтадан оралшы деп жалынарсың.

Бір күні сен де мені сағынарсың,

Мен жүрген бақтарға да жолығарсың.

Мен іздеген секілді оңашада,

Іштей үнсіз күрсініп жабығарсың.

Бір күні сен де мені сағынарсың...

Сағынтар ерінімнің табы бәлкім.

Мен жайлы желпіп соққан желден сұрап,

Аласұрып, арпалысып,тарығарсың.

Бір күні сен де мені сағынарсың...

Сарғайған сары жапырақтай солығарсың,

Күз келіп, көңіліңе күйбең түсіп,

Менің де бұл күйімді ұғынарсың.

Бір күні сен де мені сағынарсың...

-деп, сөз маржандарымен өпке мен назын, сағынышын ақ параққа түсіріп, көзіне үйірілген жасты сүртіп, қым-қуат тірлікке араласа кететін.

Бір күні шаруаларымен жүріп, өзі аңсаған жанды көзі шалып қалды. Ол кісі байқамады ма, әлде байқамаған кейіп танытты ма, қасынан өте барды. Өзі шөгіп, әбіржіңкіреп қалғандай көрінді. Жаман ой адамға тез келеді емес пе? Сырқаттанып қалмады ма? деген ой сумаң етіп, әп-сәтте байқамай өтті ғой деген өкпесі жайына қалып, тура бір жоғалтып алардай, денесі дірілдеп, «аман болсыншы, ауырмасыншы» деп тілей берді, тілей берді.

Сол түні тағы да түсіне енді. Тағы да сағынып, бір көрсем деген үмітпен үйне барыпты. Балаша қалбалақтап, «кітап керек еді, кітапқа келіп едім» деп, өз қылығынан өзі ұялып тұр. Сүйгені мына кітап керек қой саған деп, екі кітапты ұстатты да, көзден ғайып болды. Екі кітапты құшақтаған күйі, «Арымды беліме буып неге келдім?Бір құшағына да тығыла алмадым, иісін де сезбедім, ең құрығанда қолын да қыса алмадым»-деп көңілі түсіп, өзін-өзі кіналап, әйел заты етіп жаратылғанына налып,салы суға кетіп, үйіне келе жатты. Кенет, қарсы алдынан жүгіріп келе жатқан сүйіктісін көріп,аспан бұлттан шайдай ашылғандай күй кешті.Лезде көңіліне жаз орнап, әлдебір әуен ойнап тұрғандай, дөңгелене билей жөнелді. Бір көру, алақанына алақанын салудың өзі бір бақыт. Іштей «Мен бақыттымын,бақыттымын!»,-дей берді.Екеуі қол ұстасып, бір-бірімен көзбен сырласып, тіл қатпай, қарады да тұрды. Дүниеде тек екеуі ғана секілді. Арманның ақ кемесінде қалқып тұрғанда, шыр еткен сағат үні оятып жіберді. Біразға дейін өз-өзіне келе алмай, бақыт сыйлаған түстің тәтті дәмімен талықсып жатты.Әйтсе де, күйбең тірлік жатқыза ма? Сағыныш сезімі басылғандай күй кешіп, тәтті қиялмен өзін алдап, өмір атты өзеннің ағысына түсе берді.

Н.Е.Байжұманова

Б.Онтаев атындағы жалпы орта мектебі